**„Tervist edendav töökoht“ märgise kasutamise tingimused**

Tervise Arengu Instituut koostöös Tööinspektsiooniga võimaldab “Tervist edendav töökoht” märgise taotlemisel positiivse otsuse saanud organisatsioonil (edaspidi kasutaja) kasutada märgise tunnusgraafika elektroonilist faili (edaspidi märgis) ettenähtud tingimustel. Märgise tunnusgraafika antakse kasutajale üle elektroonilisel andmekandjal pärast Tervise Arengu Instituut direktori käskkirja kinnitamist.

Tervise Arengu Instituut annab märgise kasutusse tasuta ja tähtajaliselt kolmeks aastaks. Tähtaja möödumisel tuleb soovi korral uuesti taotleda märgise kasutamist.

**1. Kasutajal on õigus:**

1.1. kasutada märgist oma interneti kodulehekülgedel, reklaammaterjalidel, e-kirja jalustes, elektroonilistel või paberkandjal esitlusmaterjalidel (nt töökuulutused, plakatid, videoklipid jms);

1.2. suurendada või vähendada märgist, säilitades selle proportsioonid ja värvid vastavalt märgise tunnusgraafika kasutusjuhisele.

1.3. märgise kasutamisest loobuda igal hetkel, teavitades sellest Tervise Arengu Instituuti kirjalikult.

**2. Kasutaja kohustub:**

2.1. kasutama märgist ainult koos oma ärinime või nime ja logo ja /või kaubamärgiga, kusjuures märgis peab olema võrdselt või vähem domineeriv võrreldes kasutaja ärinime või nime, logo ja / või kaubamärgiga ning arvestades seejuures punkti 1.2. tingimustega;

2.2. hoiduma märgise eksitavast ja mittesihipärasest kasutamisest, sealhulgas mitte kasutama märgist eraldi oma ärinimest või nimest, logost ja /või kaubamärgist;

2.3. mitte kasutama märgist oma kaupadel või toodetel, arveblankettidel, lepingutel, kaupade võõrandamisele või kasutusse andmisele või teenuste osutamisele viitavatel või vastavat tehingut kajastavatel dokumentidel;

2.4. mitte kasutama märgist kujul ja viisil, mis tekitab või võib tekitada kasutusse andjale ükskõik missuguseid kohustusi kolmandate isikute ees;

2.5. edastama nõudmisel Tervise Arengu Instituudile viivitamatult informatsiooni ja/või näidised märgise kasutamise viiside kohta;

2.6. teavitama Tervise Arengu Instituuti esimesel võimalusel olukorrast, mille tulemusena muutub kasutaja juriidiline staatus (asutuste või ettevõtete ühinemised, jagunemised, likvideerimised);

2.7. mitte kasutama märgist, kui selle õiguse andmisest on möödunud kolm aastat ja organisatsiooni ei ole taotlenud uut kasutusõigust.

**3. Muud tingimused**

3.1 Tervise Arengu Instituudil on märgise kasutada andmine võimalik tagasi võtta, kui ilmneb, et kasutaja on esitanud valeandmeid või tegutsenud viisil, mis on suurel määral märgise eesmärgiga vastuolus.

3.2 Reguleerimata küsimuste lahendamisel juhinduvad Tervise Arengu Instituut ja kasutaja Eesti Vabariigi seadustest ja muudest õigusaktidest. Käesolevast kokkuleppest tulenevad vaidlused lahendatakse läbirääkimiste teel.